
Dewiswch ymyrraeth sydd yn cefnogi dysgu a datblygiad disgybl neu grŵp o ddisgyblion. Adfyfyriwch yn feirniadol ar ei botensial i sicrhau cynnydd disgyblion a’r heriau posib all ymddangos.

Bwriad yr aseiniad yma yw ddewis ymyrraeth addas ar gyfer disgybl gan ffocysu ar ddatblygu sgiliau cymdeithasol er mwyn helpu gwella ymddygiad. Cyfeiria Anikumar (2020) at addysg fel ras fformiwla 1. Os ystyriwn y disgyblion fel ceir yn y ras, mae’n bwysig sicrhau eu bod yn cael cyfnodau i ail-lenwi tanwydd neu newid teiars. Mae’n ystyried ymyraethau fel y cyfnodau yma, i sicrhau bod pob disgybl yn cael cyfle teg i groesi’r ‘llinell orffen’ yn eu hamser eu hun. Felly, wrth ymchwilio a ddewis ymyrraeth, rhaid sicrhau eu bod yn annog ac yn cynorthwyo’r disgyblion i groesi’r ‘linell orffen’ yma. Yn yr aseiniad, bydd ffocws ar gyd-destun y disgybl dan sylw, sut mae plant yn dysgu ac yn datblygu, gwerthusiad o’r ymyrraeth a dewiswyd a sut fydd hyn yn gweithredu ac yn effeithio ar y disgybl.

Penderfynwyd ffocysu ar ddisgybl ag Anhwylder Diffyg Canolbwyntio a Gorfywiogrwydd (ADHD), a chyfeirir ato fel Disgybl 1 er mwyn sicrhau anhysbysrwydd. Cyfeirir Ryder (2013) at ADHD fel “anabledd cudd, lle bydd plentyn yn arddangos anawsterau ymddygiad, emosiynol a chymdeithasol.” Gan ei fod yn ‘anabledd cudd’, weithiau mae pobl yn edrych ar y plant yma fel ‘plant drwg’ ond, yn sicr, nid hyn yw’r achos. Mae ADHD yn gallu cael effaith sylweddol ar fywyd ysgol a pherthnasoedd cyfoedion os nad yw’n cael ei drin yn briodol. (GIG, 2016). Felly, mae’n bwysig cychwyn ymyrraeth gynnar wrth adnabod y risg o anawsterau’r plentyn yn arwain at ganlyniadau gwael yn yr ysgol. Noda Llywodraeth Cymru (2019) “Gall ymyrraeth gynnar fod yn allweddol i lwyddiant”, ac wrth gwrs, dyma yw’r nod ar gyfer pob plentyn.

Mae Disgybl 1 yn fachgen sydd ym mlwyddyn 3 ar hyn o fryd. Yn sicr, wrth edrych ar ei broffil (gweler Atodiad 2), gwelir ei fod yn teimlo balchder wrth gyflawni darnau o waith. Pan mae’n medru aros ar dasg a chyflawni’r gwaith, mae’n arddangos y gwaith i’r dosbarth a’r  athrawon. Teimlir bod hyn yn rhoi hwb o hunan hyder iddo, ac mae’n hoff o gael sylw wrth eraill. Er hyn, prin yw’r cyfleoedd yma, gan fod Disgybl 1 yn cael anawsterau i ganolbwyntio am gyfnodau hir, ac weithiau, yn teimlo’n rhwystredig os ydy’n cael anhawster i gwblhau’r gwaith. O ganlyniad i hyn, mae’n colli ei dymer ac mae problemau ymddygiad yn ymddangos. Nid oes gan Disgybl 1 grŵp o ffrindiau cadarn i chwarae gydag amser egwyl o ganlyniad i’r problemau cymdeithasol yma, ac felly mae’n chwarae gyda’i frawd yn unig. Er bod y berthynas sydd gan y ddau frawd yn deimladwy wrth ystyried bod y ddau wedi bod trwy’r system ofal gyda’i gilydd, mae’n bwysig bod Disgybl 1 yn cael cyfleoedd i gymysgu gyda phlant eraill i ddatblygu ei sgiliau cymdeithasol. Noda Parks (1991) y pwysigrwydd o ddatblygu sgiliau cymdeithasol gan fod plant yn “wella eu dysgu eu hunain drwy ryngweithio a chymdeithasu.” Mae’n debyg bod sgiliau cymdeithasol yn sail i sawl peth arall ac wrth ddatblygu yn y maes yma, gwelir datblygiad mewn meysydd eraill hefyd.

Er nad oes gan Disgybl 1 grŵp o ffrindiau cadarn, mae’n bwysig ei ganmol am ei agwedd aeddfed tuag at oedolion. Mae Disgybl 1 yn hoff o drafod gyda’r athrawon ac yn gwrtais iawn. Mae’n debyg ei fod yn mwynhau cwmni oedolion ac yn teimlo’n fwy cyfforddus o’i hamgylch i’w gymharu â phlant yn y dosbarth. Gallai gwraidd hyn fod oherwydd bod Disgybl 1 wedi aeddfedu yn gynt mewn rhai agweddau o ganlyniad i’w brofiadau personol. Er hyn, mae’n bwysig bod ganddo grŵp o ffrindiau ei oed ef er mwyn datblygu hunan hyder, sgiliau cymdeithasol a rhannu diddordebau. 

Er nid yw lefel datblygiad academaidd Disgybl 1 yr un peth a’i gyd-ddisgyblion, penderfynwyd bod angen dewis ymyrraeth i ddatblygu ei sgiliau cymdeithasol a sicrhau lles y disgybl cyn symud ymlaen i’r agwedd academaidd. Y rheswm dros hyn yw bod angen y gwraidd yma er mwyn gallu datblygu ymhellach. Noda Goleman (1995) “school success is not predicted by a child’s fund of facts or a precousious ability to read so much as by emotional and social measures.” Mae’n bwysig cadarnhau’r sgiliau yma er mwyn gallu datblygu’r plentyn llawn. 

Penderfynwyd ar yr ymyrraeth therapi cerdd er mwyn cefnogi dysgu a datblygiad Disgybl 1. Noda Estyn (2014) mai “cerdd yw’r cyfrwng ar gyfer ymgysylltu â’r plant” ac felly, mae’n ffriodd effeithlon o ddenu a chadw sylw disgyblion. Prif fwriad therapi cerdd yw datblygu sgiliau cymdeithasol ac emosiynol disgyblion gan drin yr ymddygiad sy’n gysylltiedig â hyn. Dewiswyd yr ymyrraeth yma gan ei fod yn rhywbeth sy’n diddori Disgybl 1 beth bynnag, ac felly’n ffordd o bersonoli’r dysgu a’i gymell. Pwysleisia Willis (2020) y pwysigrwydd o bersonoli’r dysgu i sicrhau'r canlyniadau gorau gan edrych ar yr ochr niwrolegol. Noda “a student must care about new information or consider it important for it to go through the limbic system” (Willis, 2020). Yn ogystal, gwelir nodweddion positif o ddefnyddio therapi cerdd gyda disgyblion ag ADHD. Trafodir rhai ohonynt ym mhrif ran yr aseiniad.

Cyn dewis yr ymyrraeth, rhaid ystyried y ffyrdd y mae plant yn datblygu a dysgu yn gymdeithasol. Noda Vygotsky (1978) “social interaction is the origin and engine of learning”. Felly, rhaid sicrhau bod y sgiliau yma yn cael eu datblygu er mwyn i’r disgybl cael y mwyaf allan o fywyd ysgol. Mae rhai o’r sgiliau cymdeithasol yma’n cynnwys; deall ymddygiad derbyniol ac annerbyniol, cydweithrediad, cydweithio a chyfaddawdu; sy’n agweddau bydd yn sicr yn fuddiol i Disgybl 1. Er hyn, rhaid cofio bod pob plentyn yn datblygu yn eu hamser eu hun o ganlyniad i amryw o ddylanwadau. Mae dysgu sut i reoli emosiynau a chydymffurfiau i ddisgwyliadau ymddygiadol yn rhywbeth sy’n digwydd yn barhaus ym mywydau plant (Department of Education & Training, 2015:1). Felly, mae’n bwysig bod disgyblion yn cael amser i ddatblygu mewn ffriodd eu hun.

Y prif reswm dros ddewis therapi cerdd fel ymyrraeth ar gyfer Disgybl 1 oedd y ffaith ei fod yn ffordd hwylus i ddatblygu a dysgu. Yn sicr, wrth ystyried gallu Disgybl 1 i ganolbwyntio, mae’n hollbwysig bod yr ymyrraeth yn teimlo fel chwarae yn hytrach na gwaith. Amlyga Rumbold (1990) “Mae chwarae sydd wedi’i gynllunio’n dda ac sy’n bleserus, yn helpu plant i feddwl, i gynyddu eu dealltwriaeth ac i wella’u cymhwysedd ieithyddol”. Yn sicr, gellir gweld sut bydd hyn yn buddio Disgybl 1 gan fod angen gweithgareddau hwylus a ddiddorol i’w gymell. Cefnogir dysgu trwy brofiadau gan Bruner (1966) a’r damcaniaeth adeileddol cymdeithasol. Noda “Instruction must be concerned with the experiences and contexts that make the student willing and able to learn”. Pwysleisia hyn bod angen cymell disgyblion trwy gynnig profiadau ac atgofion a fydd yn cefnogi eu datblygiad.

Wrth ystyried datblygiad y plentyn, rhaid ystyried y pethau gall ddylanwadu. Yn yr achos yma, gwelir fod genynnau yn chwarae rôl ddylanwadol iawn ar ddatblygiad y plentyn. Yn ôl gwaith ymchwil dwys Gohol (2017) mae plant ag ADHD bedair gwaith yn fwy tebygol o fod yn berthynol â rhywun ag anhwylder diffyg sylw hefyd. Er hyn, rhaid ystyried y ffactorau amgylcheddol a gall effeithio ar ddatblygiad plentyn hefyd. Mae ADHD yn gyflwr a gall cael eu heffeithio gan yr amgylchedd a magwraeth mewn rhai achosion. Gall ffactorau megis cysylltiad â thrais, rhianta llym neu anghyson a chefnogaeth anghyson achosi ADHD mewn rhai achosion (About Kids Health, 2017). Er bod gan Disgybl 1 rhieni mabwysiedig gofalgar iawn erbyn heddiw, rhaid cofio, nid ydym yn gwybod y stori lawn o’i fywyd yn gynt ac felly mae hyn yn rhywbeth hynod bwysig i’w hystyried a chofio. Mae plant sydd wedi bod trwy’r system ofal yn “fwy tebygol o fod â materion iechyd meddyliol, cymdeithasol a phroblemau na’u cyfoedion” (National Children’s Bureau, 2018). Felly, gall hyn fod yn wraidd i’r anawsterau. Cefnogir hyn gan “Model Achos Cyfochrog Triadig” Bandura (1989) gan nodi bod ffactorau personol, ffactorau amgylcheddol ac ymddygiad i gyd yn gysylltiedig wrth ystyried datblygiad plentyn.

Yn ogystal â deall sut mae plant yn datblygu, rhaid defnyddio dull effeithlon o dracio’r cynnydd a datblygiad yma. Mae datblygiad mewn dysgu yn rhywbeth hynod bwysig wrth geisio sicrhau cynnydd mewn unrhyw agwedd. Mae hyn yn rhoi syniad i’r athro o ble mae’r plentyn arni a beth sydd angen gwneud i sicrhau cynnydd. Pwysleisia Kim a Care (2018) “It is critical for teachers to be able to identify the behaviours that relate to these skills if they are to intervene at the appropriate levels of challenge.” Felly, wrth benderfynu os oes angen ymyrraeth ar blentyn neu pa fath o ymyrraeth, rhaid edrych ar ble mae’r disgybl arni o’i gymharu â’i sgiliau.

Cefnoga Donaldson (2015) y pwysigrwydd o ddilyniant mewn dysgu gan ei argymell o fewn y ddogfen ‘Dyfodol Llwyddiannus’:
“Dylai dilyniant gael ei ddisgrifio mewn perthynas â chontinwwm dysgu ym mhob Maes Dysgu a Phrofiad o’r adeg y mae plentyn yn dechrau mewn ysgol hyd ddiwedd ei addysg statudol.”
Felly, gwelir bod dilyniant yn rhywbeth sy’n barhaus i bob plentyn, pa bynnag cam maen nhw arni yn bersonol. Yn sicr, mae hyn wedi’i amlygu yn y Cwricwlwm i Gymru 2022 wrth ystyried y camau cynnydd (Llywodraeth Cymru, 2020). Er bod cyswllt bras ag oedran yn y cwricwlwm, mae’n glir bod yna dilyniant a chontinwwm sy’n addasadwy i bob unigolyn. Mae’r cwricwlwm hefyd yn sail i ddatblygu dealltwriaeth o alluoedd y plentyn ar draws y meysydd dysgu a phrofiad o’r pedwar diben sy’n caniatáu hyblygrwydd yn y gwahanol feysydd. Mae gan bob plentyn galluoedd amrywiol ac felly mae hyn yn ffordd wych o annog disgyblion i ragori yn eu talentau naturiol a chynnig cymorth ble mae angen. Wrth ystyried Disgybl 1, mae cwricwlwm sy’n annog dilyniant a chynnydd yn ffordd effeithlon o sicrhau ei fod yn gwneud cynnydd yn ei amser ei hun, yn hytrach na’i gymharu â phlant eraill. Mae hyn hefyd yn rhoi cyfleoedd i ail ymweld ag agweddau o’r meysydd a dyfnhau dealltwriaeth. Gellir hefyd cysylltu cwricwlwm 2022 gyda syniadaeth Bruner (1960) o’r “Cwricwlwm Troellog” sy’n annog adolygu, gwybodaeth newydd ac yna meistroli fel ffodd o wneud cynnydd trwy ddilyniant dysgu.

Mae’n bwysig bod disgyblion yn ymwybodol o’r cynnydd y maen nhw’n gwneud mewn unrhyw faes er mwyn cymell ac annog y disgyblion i barhau. Mae’n bwysig ceisio newid meddylfryd disgyblion i gredu yn eu hun. Diffinia Ricci (2013) meddylfryd twf fel “system gred sy’n awgrymu y gellir tyfu neu ddatblygu deallusrwydd rhywun gyda dyfalbarhad, ymdrech a chanolbwyntio ar ddysgu.” Felly, mae’n bwysig bod disgyblion yn ymwybodol o’r cynnydd y maen nhw’n gwneud er mwyn ceisio cyrraedd y meddylfryd yma. Yn sicr, mae hyn yn agwedd y gall Disgybl 1 datblygu ynddo hefyd. Gallwn annog hyn drwy ddefnyddio adborth athrawon a chyfoedion, gwobrau, hunanasesu ac adroddiadau. Yn ogystal, gellir defnyddio Tacsonomeg Marzano (2007) sy’n annog defnyddio berfau penodol i eirio cwestiynau sy’n helpu disgyblion i wneud cynnydd.

Er mwyn tracio cynnydd sgiliau cymdeithasol Disgybl 1, bydd cyfle i ddilyn Maes Dysgu a Phrofiad ‘Iechyd a Lles’ yn Gwricwlwm i Gymru 2022 gan edrych yn benodol ar “Mae cydberthnasau iach yn hanfodol ar gyfer ein lles” (Llywodraeth Cymru, 2020). Y cam cynnydd mwyaf perthnasol i Disgybl 1 yw cam gynnydd 1, “Rwy’n gallu cyd-dynnu ag eraill gyda chymorth a heb gymorth”. Yn yr achos yma, bydd man cychwyn i dracio’r disgybl. Er hyn, noda Llywodraeth Cymru (2020) “Mae cynnydd ym Maes Dysgu a Phrofiad Iechyd a Lles (Maes) yn aflinol ac yn dilyn gwahanol lwybrau yn ystod y camau cynnydd a rhyngddyn nhw”. Felly, nid oes llwybr naturiol i ddilyn ac efallai bydd y disgyblion yn neidio o gam i gam yn hytrach na ddilyn y llwybr o gamau cynnydd un, dau a thri. Y peth pwysicaf i’w gofio yw bod y disgyblion yn gwneud cynnydd yn eu hamser eu hun ac yn deall bod hyn yn iawn. Bydd hyn hefyd yn rhoi syniad o effeithlonrwydd therapi cerdd ar yr unigolyn.

Wrth ystyried defnyddio therapi cerdd fel ymyrraeth ar gyfer datblygu sgiliau cymdeithasol Disgybl 1, rhaid trafod sut y bydd yn gweithredu, y manteision a’r cyfyngiadau posib. Mae gan bobl ag ADHD anhawsterau ganolbwyntio ac felly, “Efallai y bydd angen cyflenwi rhai dulliau’n uniongyrchol gan weithwyr proffesiynol sydd wedi ymgymhwyso’n arbennig” (Llywodraeth Cymru, 2019:5). Felly, mae’n debyg bydd y defnydd o therapi cerdd yn fuddiol i gefnogi Disgybl 1.

Er mwyn gweithredu’r ymyrraeth, bydd angen gwahodd asiantaethau allanol i’w gynnal. Mae therapydd cerdd yn unigolyn proffesiynol sydd wedi astudio cerddoriaeth yn y Brifysgol. (BAMT, 2017). Gellir ystyried y therapydd fel yr “unigolyn mwy gwybodus” sy’n sgaffaldio’r gweithgareddau i gynorthwyo’r disgybl (Vygotsky, 1978). Mae’r perthynas sy’n datblygu rhwng y derbynwyr a’r therapydd yn rhywbeth arbennig iawn gan ei fod nhw’n gweld ei gilydd yn aml; ar gyfartaledd unwaith yr wythnos. Wrth ystyried anghenion Disgybl 1, mae’n bwysig bod y sesiynau yn cael ei gynnal yr un pryd pob wythnos, er enghraifft, pob prynhawn dydd Mercher. Noda GIG (2016) mae dilyn arfer strwythurol yn gallu “gwneud gwahaniaeth i'r ffordd y mae plentyn neu berson ifanc ag ADHD yn ymdopi â bywyd bob dydd.” Felly, mae’n bwysig bod Disgybl 1 yn deall bod therapi cerdd yn rhywbeth sy’n digwydd yn wythnosol, ar yr un diwrnod, yn yr un sesiwn. Wrth gwrs, efallai gall newidiadau ymddangos yn y drefn yma, ond mae’n bwysig egluro i’r disgybl beth sydd wedi newid a pham a sut bydd y newidiadau yn effeithio ar y sesiynau therapi cerdd.  

Er mwyn sicrhau bod yr ymyrraeth yn effeithiol, mae’n bwysig bod y therapi cerdd yn digwydd lle mae Disgybl 1 yn teimlo’n gyfforddus. Er hyn, gan ei fod yn digwydd yn ystod amser ysgol, rhaid hefyd sicrhau nid yw’n ymyrryd ar wersi disgyblion eraill. Gan fod yr offerynnau’n cael ei gadw yn ystafell o’r enw ‘cwtsh’ yr ysgol, gall hyn fod yn fan addas ar gyfer cynnal y sesiynau. Yn ogystal, efallai bydd modd i’r disgyblion yn y grŵp addurno’r ystafell therapi cerdd eu hun gan drafod beth hoffen nhw gynnwys ynddo. Cefnogir hyn gan yr ymagwedd Reggio Emilia sy’n dathlu dehongliadau plant a’u hystyried nhw’n ganolog. Gellir gofyn i’r disgyblion dewis yr offerynnau, addurniadau i’w osod yna a chreu set o reolau i’w ddilyn. Yn ôl Estyn (2016) dylid defnyddio llais y plentyn “pan fydd penderfyniadau’n cael eu gwneud sy’n effeithio ar eu haddysg a’u bywydau yn fwy cyffredinol, a chael eu cynnwys yn weithredol yn y penderfyniadau hynny a wneir.” Bydd rhoi cyfleoedd i Disgybl 1 gwneud dewisiadau ar gyfer y gornel yn rhoi ymdeimlad o berchnogaeth iddo a hyderir y bydd yn ei annog a gymell i ymdrechi yn y sesiynau.

Bydd hefyd angen danfon llythyr adref i rieni Disgybl 1 er mwyn cael caniatâd i weithredu’r ymyrraeth (gweler Atodiad 1). Mae magu’r perthynas rhwng yr ysgol a chartref yn holl bwysig i sicrhau effeithlonrwydd yr ymyrraeth. Noda Reading Rockets (2020) “The manner in which schools communicate and interact with parents affects the extent and quality of parents' home involvement.” Mae’n bwysig bod rhieni Disgybl 1 yn gwbl ymwybodol o’r ymyrraeth, sut fydd yn cael ei weithredu a’r hyn a fwriadwyd cyflawni. Efallai bydd hyn yn annog y rhieni i gynnal gweithgareddau tebyg yn y cartref. Wrth edrych ar Ddamcaniaeth Systemau Ecolegol Bronfenbrenner (1979), y plentyn sy’n ganolog yn y “system feicro”, yna bywyd gartref yn y “system feso” ac ysgol yn y “system macro”. Felly mae’n amlwg bod bywyd gartref yn hynod bwysig wrth ystyried anghenion y plant a beth sy’n bwysig iddyn nhw.

Y prif ganlyniad a bwriadwyd cyflawni o’r ymyrraeth yw datblygu sgiliau cymdeithasol er mwyn helpu gwella ymddygiad yn hir dymor. Noda Rodgers (2020) “For children with attention deficit disorder (ADHD or ADD <https://www.additudemag.com/add-adhd-symptoms-difference/>), music therapy bolsters attention and focus, reduces hyperactivity, and strengthens social skills.” Amlyga hyn bydd yr ymyrraeth o therapi cerdd yn effeithlon ar gyfer Disgybl 1 er mwyn cyflawni’r nod. Yn ystod PAP 2, er ni welais enghraifft o therapi cerdd uniongyrchol yn cymryd lle, roedd yr ysgol yn gwneud defnydd da iawn o wersi offerynnol a defnyddio cerdd i gyfoethogi gwersi thema. Roedd yn amlwg bod y disgyblion yn mwynhau gwneud hyn ac roedd yr effeithiau yn glir wrth i’r disgyblion dyfnhau eu dealltwriaeth yn ogystal â chael cyfle i ymlacio, dysgu a datblygu sgiliau cymdeithasol mewn ffordd hwylus. Roedd hyn hefyd yn hynod gynhwysol ac yn rhoi cyfleoedd i ddisgyblion arbrofi. Yn sicr, mae bod yn gynhwysol yn rhywbeth hynod bwysig o fewn gymuned yr ysgol. Diffinia YAADGOS (2016) cynhwysiant fel “proses sy’n rhoi i bob disgybl gyfleoedd cyffredin mewn ffyrdd sy’n berthnasol i’w hanghenion.” Mae hyn yn rhywbeth sy’n hynod bwysig, yn enwedig wrth ystyried Disgybl 1 a’i anghenion gan obeithio datblygu grŵp cadarn o ffrindiau o’i amgylch.

Mae therapi cerdd yn digwydd trwy ddilyn pedwar cam penodol; “Meithrin perthynas drwy therapi cerdd fyrfyfyr, siarad am emosiynau ac archwilio anawsterau a dechrau dysgu fel grŵp drwy gerdd a pherfformio” (Estyn, 2014). Mae modd gwneud hyn gydag unigolyn neu mewn grŵp. Wrth ystyried Disgybl 1, byddai cynnal y therapi cerdd fel grŵp yn rhoi cyfleoedd iddo ddatblygu sgiliau cymdeithasol wrth gyd-weithio a thrafod gyda’i gyd-ddisgyblion, a gobeithio, ffurfio grŵp o ffrindiau cadarn. Wrth ddewis yr unigolion, mae’n bwysig sicrhau bod pob un yn buddio o’r ymyrraeth hefyd. Bydd angen defnyddio sgiliau cyfathrebu i drafod gyda’r therapydd yn ogystal â’i gyd-ddisgyblion er mwyn cyflawni’r nod. Pwysleisia ADDA (2018) yn ystod therapi cerdd a chwarae offerynnau, mae angen cydweithio, ac yn aml iawn, mae hyn yn datblygu perthnasau a chyfeillgarwch cryf.

Yn ogystal, ar ôl cyflawni sesiynau o therapi cerdd, mae cyfleuoedd i berfformio. Gellir gwahodd teuluoedd y disgyblion i mewn i wylio’r perfformiadau yma. Noda Estyn (2018) bod “rhieni sydd â’r hyder i gefnogi dysgu eu plant yn cael effaith sylweddol ar gyflawniad disgyblion.” Wrth ystyried bod Disgybl 1 wedi’i fabwysiadu, mae hyn yn rhywbeth hynod bwysig i sicrhau er mwyn cynnal y perthynas rhwng bywyd ysgol a bywyd cartref. Mae hyn hefyd yn rhoi hwb o hunan hyder i’r disgyblion wrth iddyn nhw gael y sylw yma. Wrth edrych ar broffil Disgybl 1, mae’n amlwg ei fod yn teimlo’n falch wrth arddangos rhywbeth y mae wedi gweithio’n galed arni ac felly mae hyn yn ffordd wych o’i gymell. Gall y disgyblion cynllunio a chynnal cyngherddau i ddatblygu’r sgiliau cymdeithasol yma hyd yn oed ymhellach. Yn ogystal, mae hyn yn gyfle gwych i godi arian er mwyn parhau i ariannu’r therapi cerdd.

Gellir hefyd sôn am y manteision niwrolegol o therapi cerdd. Noda Sacks (2008) “Nothing activates the brain so exrensively as music”. Mae cerddoriaeth yn ffordd effeithlon o actifadu’r rhan “broca’s area” sy’n helpu gyda chyfathrebu a chydweithio (UCF, 2017). Felly, gwelir y manteision o’r ymyrraeth yma wrth ddatblygu sgiliau cymdeithasol. Yn ogystal, mae’n datblygu sgiliau gwybyddol o un pwnc i’r llall. Noda Baumgart (2020) “thanks to higher-level-thinking, the student will be able to perceive their other subjects in brand new ways.” Pwysleisia hyn y ffaith bod datblygu sgiliau trwy ddefnyddio therapi cerdd yn gallu arwain at ffyrdd newydd o ddysgu mewn pynciau eraill hefyd.

Er mai defnyddio cerddoriaeth glasurol yw’r syniad cyffredinol, nid yw hyn yn wir i bawb. Noda UCF (2017) mae’r gerddoriaeth fwyaf effeithiol i ddefnyddio yw cerddoriaeth sy’n berthnasol ac yn bwysig i’r unigolyn. Yn sicr, mae’n bwysig bod Disgybl 1 yn cael rhyddid i ddewis y gerddoriaeth y hoffai defnyddio yn ystod y therapi cerdd.  Mae hyn yn cyd-fynd gyda’r syniad o bersonoli’r dysgu a sicrhau bod llais y dysgwr yn cael ei ddefnyddio’r rheolaidd.

Wrth gwrs, gyda phopeth, mae’n bwysig ystyried y cyfyngiadau bydd ynghlwm â’r ymyrraeth yn ogystal â ffyrdd y gellir eu goresgyn. Ar gyfartaledd, mae therapydd cerdd yn ymweld ag ysgolion unwaith yr wythnos am ryw awr. Er bod y GIG yn darparu therapi cerdd am ddim, mae therapydd sy’n gweithio’n breifat yn gallu costu £45 - £65 y sesiwn (Research UK, 2019). Felly, os bydd Disgybl 1 yn derbyn 10 sesiwn, gall costu i fyny at £650. Er hyn, mae’n bosib mynychu hyfforddiant byr yn ystod yr haf. Mae’r hyfforddiant ‘Music Therapy Summer School’ yn costu £585 yr un ac felly yn fuddsoddiad mawr i’r ysgol (BAMT, 2017). Er hyn, wrth gymharu’r pris yma gyda’r sesiynau unigol, mae’n debyg, efallai bydd werth buddsoddi yn yr hyfforddiant yn y tymor hir gan ei fod yn ddull mwy effeithlon. Gellir dadlau ni fydd yr hyfforddiant yn cyflwyno’r un wybodaeth â’r therapydd cerdd ac felly, efallai bod yn werth cynnal ychydig o sesiynau gyda’r therapydd yn gyntaf er mwyn hwyluso pawb i’r ymyrraeth.

Er bod yr hyfforddiant yn gostus, mae’n bosib derbyn y cyllid o amrywiaeth o ffynonellau, er enghraifft “cyllidebau ysgolion, awdurdodau lleol, hybiau addysg gerddoriaeth, cyfraniad rhieni ac elusennau” (BAMT, 2017). Yn sicr, mae hyn yn rhywbeth i ystyried gan fod yr ysgol â ffocysir ar yn ysgol gymunedol ac felly, mae’n debyg y bydd hyn yn opsiwn cryf iawn. Yn ogystal, fel y nodwyd yn flaenorol, gellir codi arian wrth gynnal cyngerdd yn dymhorol.

Yn ogystal â thalu am yr hyfforddiant, bydd angen buddsoddi mewn adnoddau hefyd. Er hyn, mae offerynnau amrywiol yn yr ysgol yn barod ac felly maen nhw ar gael i gynnal y therapi cerdd. Yn ogystal â hyn, bydd angen addurniadau i wneud y cwtsh yn lle cyfforddus. Fel y trafodwyd yng nghynt, er mwyn sicrhau ei fod yn bersonol i’r disgyblion, ni fydd angen gwario arian ar hyn gan ei fod yn rhywbeth gall y disgyblion wneud eu hun.

Wrth edrych ar adroddiadau thematig, gwelir yr effeithiau positif o ddefnyddio therapi cerdd i wella sgiliau cymdeithasol. O fewn un ysgol sy’n defnyddio therapi cerdd, gwelir gwelliant mewn sgorau gwaelodlin ar ôl chwe mis gan ffocysu ar ddatblygiad gwybyddol, emosiynol, cymdeithasol a cherddoroldeb. O ganlyniad i hyn, roedd “eu hymddygiad yn yr ystafell ddosbarth yn well, a chanolbwyntio’n well oedd y brif fantais.” (Estyn, 2014).  Mae hyn yn cyd-fynd gyda bwriad yr ymyrraeth o ddatblygu sgiliau cymdeithasol i wella ymddygiad yn yr ystafell ddosbarth. Yn ogystal, nodwyd bod yr ysgol yn credu bod therapi cerdd wedi bod yn fwy effeithlon ac yn ateb tymor hir i’w gymharu â dulliau disgyblaeth fwy traddodiadol.

Wrth bwyso a mesur yr agweddau yma, mae’n amlwg bod yr effeithiau o therapi cerdd yn glir ac yn bositif. Gan ystyried anghenion Disgybl 1 a’r nod a fwriadwyd cyflawni, mae’r ymyrraeth yma yn berthnasol ac yn addas. Fel y trafodwyd yng nghynt, wrth symud ymlaen gyda’r ymyrraeth, bydd creu awyrgylch penodol i gynnal y therapi cerdd yn fuddiol ac efallai gall hyn cael ei ddefnyddio fel rhywle gall Disgybl 1 mynd os yw’n teimlo’n rhwystredig. Cyfeiria Harmon (2019) at gornel tawelu fel “gofod dynodedig yn eich ystafell ddosbarth lle gall myfyrwyr fynd pan fydd angen iddynt reoleiddio eu hemosiynau”. Mae’n bwysig sicrhau bod lle diogel i’r disgyblion mynd i er mwyn cydnabod y teimladau yma, y rheswm pam a sut i’w oresgyn. Bydd yr ardal yma ar gael i bob disgybl, ond bydd angen rheoli pwy sy’n mynd yna a pham.

Yn ogystal, hyderir y bydd cyflwyno’r ymyrraeth i’r ysgol gyfan yn fuddiol gan fod lle i bawb datblygu sgiliau cymdeithasol. Wrth edrych ar y manteision o gynnal therapi cerdd, gwelir bod yr effeithiau yn sicr yn werth chweil ac efallai bod disgyblion eraill sydd mewn angen o’r ymyrraeth sydd heb gael y sylw o’r blaen. Er hyn, rhaid sicrhau bod pawb yn teimlo’n gyfforddus i wneud y therapi fel grŵp gyda mwy o ddisgyblion.

Ar y cyfan, yn sicr, gwelir y manteision o ddefnyddio ymyrraeth er mwyn cefnogi dysgu a datblygiad disgyblion er mwyn eu cynorthwyo i ddatblygu mewn i’r plentyn llawn. Mae’n ddyletswydd ar yr oedolion o amgylch y plentyn i dracio’r cynnydd er mwyn sicrhau ei effeithlonrwydd.

Annwyl Rhiant / Warchodwr,

Rydym yn ysgrifennu atoch i ofyn yn garedig am eich cymorth a chaniatâd wrth gyflwyno’r ymyrraeth o therapi cerddoriaeth i’ch plentyn. Credwn bydd yr ymyrraeth yma yn fuddiol i ddatblygu sgiliau Cymdeithasol eich plentyn, ac yn ei dro, gwella ymddygiad. Bydd y sesiynau’n cael eu cynnal pob prynhawn dydd Mercher am ryw awr ac yn cael eu cynnal gan asiantaeth allanol. Bwriedir cynnal y sesiynau fel grŵp er mwyn sefydlu awyrgylch positif.
Diolch yn fawr iawn am eich cydweithrediad, os oes unrhyw gwestiynau, neu os oes angen mwy o wybodaeth, peidiwch ag oedi cysylltu.

Rwyf / Nid wyf yn rhoi caniatâd i ___________________ cymryd rhan yn y sesiynau Therapi Cerdd wythnosol.

Llofnod Rhiant / Warchodwr _________________________

[image: ]- Parhau i ddefnyddio’r cyfrifiadur pan rydw i’n gwneud gwaith ysgrifenedig.
- Sicrhau bod oedolyn yn helpu ar bob adeg.
- Gweithio mewn grwpiau bach i sicrhau’r sylw ac adeiladu hunan hyder. 
- Personoli’r dysgu i gadw ddiddordeb plentyn 1 – cerddoriaeth. 
 - Sicrhau bod plentyn 1 wedi cael meddiginiaeth (methylphenidate) gartref am 8yb cyn ddod i’r ysgol. 
- Galw enw plentyn 1 cyn dasg er mwyn denu ei sylw. 
- Bod plentyn 1 yn cael cyfle i gymryd saib rhag gwneud y gwaith os oes angen. 
- Sicrhau rhyddid i blentyn 1 fynd i’r gornel cerddoriaeth.
- Sicrhau cyswllt rheolaidd gyda rhieni mabwysiedig. 
- Rydw i bob tro’n barod i helpu. 
- Pan rydw i’n gwneud gwaith dda, rydw i’n falch iawn ohono ac am ddangos i’r dosbarth gyfan. 
- Rydw i’n ddoniol iawn.
- Rydw i’n gallu fod yn garedig tuag at eraill.
- Rydw i’n gwrtais ac yn siarad gydag oedolion mewn ffordd aeddfed.  
- Rydw i’n dda iawn gyda thechnoleg ac yn gallu defnyddio fy sgiliau i helpu eraill.
- Rydw i’n ymdrechu’n dda iawn i ganolbwyntio ac yn cymryd saib os oes angen. 


Atodiad 2
- Bod rhywun yn fy helpu i wneud fy ngwaith.
- Bod fy mrawd yn chwarae gyda fi amser chwarae.
- Bod cyfleoedd i mi wneud fy ngwaith ar y cyfrifiadur os oes angen. 
- Bod cyfle i mi wrando ar gerddoriaeth ar y gyfrifiadur.
- Fy mod i’n cael rhyddid i gymryd saib os oes angen.
- Fy mod i’n cael defnyddio’r gornel cerddoriaeth os oes angen i mi gymryd saib a chymryd amser allan o weithgaredd.
- Fy mod i’n cael ddefnyddio’r Tegan straen os oes angen canolbwyntio. 
- Fy mod i’n gallu chwarae gyda’r cŵn pan fyddaf adref. 

